HÁTTAL EGYMÁSNAK

Párosával üljenek háttal egymás felé a gyerekek, hogy ne lássák egymás kezét. Mindenki tartson a kezében egy cipőfűzőt (a párok ugyanannak a cipőfűző párnak egy-egy darabját fogják a kezükbe, hogy ugyanolyan hosszú fűzővel dolgozzanak).

A pár egyik tagja köt valamilyen csomót (elsőre nem túl bonyolultat), majd elmagyarázza a párjának, mit csinált. A párja megpróbál hasonló csomót kötni, csak a szóbeli utasítások alapján. Összehasonlítják, hogy sikerült-e. Ha nem, egymás felé fordulnak, és úgy megismétlik.

Aztán szerepcsere.

Három-négyszer ismételhető a feladat, egyre bonyolultabb csomókkal.

Ha az osztályban valaki ismer különleges csomókat (pl. vitorlázáshoz, horgászathoz, kézimunkához használtat), mutassa be az osztálynak, tanítsa meg, hogyan kell csinálni.

Beszéljük meg, hogy mennyivel nehezebb kézügyességet igénylő feladatokat vakon, csak szóbeli leírás alapján elvégezni. Gondolkodjunk együtt, hogy pl. oktatóvideókkal milyen tantárgyakban lehetne eredményesebben tanulni.